钦定古今图书集成/明伦汇编/氏族典/第345卷 > 周嵩
## 钦定古今图书集成/明伦汇编/氏族典/第345卷 > 周嵩

按《晋书周浚传》：“浚子嵩，字仲智，元帝作相，引为参军。
及帝为晋王，又拜奉朝请。嵩上疏谓宜崇谦谦之美，
推后己之诚。由是忤旨，出为新安太守，嵩怏怏不悦。
在侍中戴邈坐褒贬朝士，又诋毁邈。帝怒，收付廷尉。
以𫖮方贵重，隐忍久之，拜御史中丞。是时帝以王敦
势盛，渐疏忌王导等，嵩上疏言之，故导等获全。王敦”
既害𫖮，使人吊嵩，嵩曰：“亡兄天下人，为天下人所杀，
复何所吊？”敦甚衔之，惧失人情，用为从事中郎。密使
妖人李脱诬嵩及周筵潜相署置，遂害之。嵩精于事
佛，临刑犹于市诵经云。